ธ.ก.ส. มอบที่นอนน้ำยาพารา ผลิตโดยฝีมือเกษตรกรไทย สำหรับผู้ป่วยติดเตียง  เฉลิมพระเกียรติ ที่ จ.ลพบุรี
ธนาคารเพื่อการเกษตรและสหกรณ์การเกษตร มอบที่นอนน้ำยาพารา ผลิตโดยฝีมือเกษตรกรไทย สำหรับผู้ป่วยติดเตียง เฉลิมพระเกียรติ เนื่องในโอกาสมหามงคลพระราชพิธีบรมราชาภิเษก พุทธศักราช 2562 ที่จังหวัดลพบุรี          นายศรายุทธ ยิ้มยวน รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) พร้อมด้วยหน่วยงานที่เกี่ยวข้อง ได้ร่วมกันมอบที่นอนยางพารา สำหรับผู้ป่วยติดเตียง ให้กับนายองค์ เหล็กเพ็ชร์ อายุ 77 ปี อยู่บ้านเลขที่ 204 หมู่ที่ 1 ตำบลช่องสาริกา อำเภอพัฒนานิคม จังหวัดลพบุรี ซึ่งเป็นผู้ป่วยติดเตียงมาเป็นระยะเวลานานกว่า 2 ปี          ทั้งนี้ โครงการดังกล่าว ธ.ก.ส. และมูลนิธิอาจารย์จำเนียร สาระนาค (มจส.) ได้ร่วมกันจัดขึ้น เพื่อเป็นส่วนหนึ่งในการสร้างองค์กรแห่งความสุข Happy Workplace สังคมดีเริ่มต้นที่ตัวเรา ภายใต้ กิจกรรม "ความสุขจากการให้" ด้วยการมอบที่นอนน้ำ ซึ่งทำจากยางพาราที่เป็นผลผลิตจากเกษตรไทย จำนวน 100 ชุด ประกอบด้วย ที่นอนน้ำ ขนาดความกว้าง 95 เซนติเมตร ยาว 195 เซนติเมตร และมีความสูง 10 เซนติเมตร แบบผสมระหว่าง ลอนน้ำยางพารา 5 ลอน กับยางพาราปั่น 8 ลอน เพื่อป้องกันแผลกดทับให้แก่ผู้ป่วยติดเตียง ซึ่งเป็นส่วนหนึ่งของโครงการ ธ.ก.ส. อาสาเพื่อสังคม          สำหรับกิจกรรมในครั้งนี้ เพื่อเป็นการร่วมกันทำความดี เฉลิมพระเกียรติ เนื่องในโอกาสมหามงคลพระราชพิธีบรมราชาภิเษก พุทธศักราช 2562 โดยมีกลุ่มเป้าหมายเป็นผู้ป่วยติดเตียง ได้แก่ เกษตรกรลูกค้าธนาคารเพื่อการเกษตร จำนวน 77 ชุด และอดีตพนักงาน รวมถึงบุคคลในครอบครัว จำนวน 13 ชุด และประชาชนทั่วไป จำนวน 10 ชุด ซึ่งมีปัญหาด้านสุขภาพ เป็นผู้ป่วยติดเตียงที่มีรายได้ไม่เพียงพอในการดำรงชีพ และมีความจำเป็นต้องใช้ ที่นอนน้ำยางพารา ในการป้องกันแผลกดทับ เพื่อให้ผู้ป่วยมีคุณภาพชีวิตที่ดีขึ้นอีกด้วย#ธ.ก.ส. #ที่นอนน้ำยาพารา #เกษตรกรไทย #ผู้ป่วยติดเตียง #เฉลิมพระเกียรติ #จังหวัดลพบุรี #สำนักข่าวกรมประชาสัมพันธ์ #NNT #ILOVETHAILAND